* ફરી એક વાર ઊંધા બદલાની ચાલે મોટી ચાલ રમી લીધી. જુલાઈ ધાણા વાયદાના કટના સોદાઓએ ઘણી ગર્ભિત ચેતવણીઓ આપી દીધી. કપાઈ ગયેલા ધાણાના જુલાઈ વાયદામાં છેલ્લે ચાર હજાર ટનથી વધુ ઓળિયું જતા રહી ગયું હતું. છેલ્લા બે-ત્રણ વર્ષથી ધાણામાં તેજીનો ખેલો રમીને બજારને હિલોળે લેનાર તેજીવાળા ગ્રૂપ પાસે એક્સ્ચેન્જોમાંથી ભરી ભરીને માલ ઉપાડી લીધો છે. અગાઉ એપ્રિલ-મે વાયદામાં ડિલિવરીઓ પધરાવી દેવાનો કારસો સંપૂર્ણ સફળ નહીં થતાં હવે ઓગસ્ટ મહિનાથી ફરી એક વાર એક્સ્ચેન્જોમાં માલ આવવાનો પ્લાન ઘડાયો હોવાની ચર્ચા છે. વર્તમાન તેજીમાં કોટા સ્થિત કેટલાક અગ્રણી વેપારીઓ સાથે અમુક ફાઈનાન્સરોએ હાથ અજમાવ્યો છે. પાકનો જુલાઈ વાયદામાં ડિલિવરીઓ ઓછી તથા સટ્ટો મોટી ક્વોન્ટિટીમાં ઊભો હોવાથી સ્પોટના ભાવ પર બજારની નજર હતી. મંદીવાળા જૂથે હાજર બજારમાં ઓફ સિઝનમાં ધાણાના ઢેર કરી દીધા બાદ બજારને નીચું લાવવાનો પ્રયાસ કર્યો હતો. ધાણાના ભાવો એવરેજ નીચા હતા, પરંતુ એક્સ્ચેન્જના સ્પોટ ભાવ ઊંચા આવતા ફરી એક વાર સ્પોટ ભાવના પોલિંગની ક્ષતિઓનો લાભ લઈ મોરલો કળા કરી ગયો હતો.. ???!!! આમ, હાલ ફંડામેન્ટલ વેપારીઓ સામે સટોડિયાનો જંગ ધાણામાં વધુ વકરવાની ભીતિ છે. સ્વભાવે જિદ્દી એવું કોટા જૂથ દ્વારા ગયા અઠવાડિયે ૬-૭ હજાર ટન અર્થાત્ પચાસેક કરોડનો માલ એડવાન્સ પેમેન્ટની ધારાએ ઉપાડી લેતાં આ વેળા ડિલિવરીના પ્રેશરના ભયે ડરી નહીં જવાનો સ્પષ્ટ સંદેશો આપી દીધો છે. આમ, આગળ તેજીવાળા તથા મંદીવાળા વચ્ચેની લડાઈ વધુ ઉગ્ર બનવાના ભણકારા જોરશોરથી રાજસ્થાનથી સંભળાઈ રહ્યા છે.. અરેરેરે, રાજસ્થાનની તેજીવાળી લોબીમાં લાંબા વિરામ બાદ પેલા ગંગાનગરવાળા ‘ગોલ્ડન‘ બોયની પણ ધમાકેદાર એન્ટ્રી થવાનું સંભળાય છે.. યાર, બ્રેકિંગ ન્યૂઝ તો લાસ્ટમાં જ અપાય ને…. !!!